Busrooftog: Slagoffers was buitelandse leerdersArgieffoto: Kent Williamson Die leerders op die skoolbus wat Maandagmiddag in Mamelodi in Pretoria deur ŉ onbekende aantal aanvallers geteiken, was buitelandse leerders en nié plaaslike leerders soos die polisie aanvanklik gesê het nie. Die polisie het aanvanklik gesê dat die slagoffers leerders van onderskeidelik die Brooklyn- en Curro-private skole is, maar Dinsdag het Isaac Mahamba, woordvoerder van die Tshwane-metropolisie, aan Maroela Media bevestig dat nuwe inligting daarop dui dat dit nié die geval is nie. “Ons het aanvanklik gedink dat dit leerders van die Curro-private skool was. Dit het egter later aan die lig gekom dat dit nie die geval is nie. Dit was internasionale studente,” het hy verduidelik. Mahamba kon nie bevestig of die slagoffers skoliere of universiteitstudente is of waar hulle vandaan kom nie. Die bestuur van Curro het ook ŉ verklaring uitgereik om enige verwarring uit die weg te ruim. “Geen Curro-leerders of personeellede was by die voorval betrokke nie. Die veiligheid en sekuriteit van ons leerders en personeel bly ons hoofprioriteit,” lui die verklaring. Maroela Media het vroeër berig ’n onbekende aantal verdagtes het Maandagmiddag die skoolbus vol leerders in die Lusaka-uitbreiding genader. Die verdagtes het ’n wapen op die insittendes gerig en aangedring op van die leerders se selfone. Die aanvallers het een van die insittendes tydens die voorval raakgeskiet en nog een het ander beserings opgedoen. Albei beseerdes sterk tans aan in ’n private hospitaal in Brooklyn en is in ’n stabiele toestand.